Owerhede ontken gerugte oor ontvoerde seunsOnalenna Molehabangwe en Gontse Cholo. Mpho Motlhabane, die LUR vir gemeenskapsveiligheid in Noordwes, het Vrydag gesê bewerings dat die twee jong seuns wie se liggame in ŉ swembad by een van die huise in Imperial Reserve in Mahikeng gevind is, vermink was, is nie waar nie. Motlhabane het Vrydag lede van die gemeenskap buite die seuns se huise toegespreek. Die LUR en premier Job Mokgoro het die seuns se families besoek en ŉ beroep op die gemeenskap gedoen om kalm te bly en toe te laat dat die ondersoek na die seuns se dood afgehandel word. Spanning het Vrydag hoog geloop in die gemeenskap nadat ŉ gerug versprei is dat die twee 10-jarige seuns se geslagsdele vermink is. Motlhabane het egter die gemeenskap verseker dit is beslis nie waar nie. Die polisie het intussen ook dié bewering ontken. Die polisie het in ŉ verklaring gesê beamptes het op verskeie plekke na die kinders gesoek, maar die plek waar die kinders gevind is, was nie een van die plekke waar daar gesoek is nie. Hulle het die gemeenskap gevra om geduldig te wees sodat die ondersoek na die saak afgehandel kan word. Die twee nefies, Onalenna Molehabangwe en Gontse Cholo, is Donderdagaand dood gevind nadat hulle Dinsdag vermis geraak het. Daar word vermoed die seuns het in ŉ parkie in Montshiwa, ŉ uitbreiding van Mahikeng, saam met nog ŉ maat gespeel toe dié twee glo deur drie mans met ŉ pak aartappelskyfies na ŉ Volkswagen Polo-motor gelok is. Die verdagtes het die seuns na bewering gegryp waarna hulle in die kattebak van die motor ingeboender is. Die verdagtes het met die seuns weggejaag. Mokgoro het gesê hy is erg geskok deur die dood van die twee seuns. “Ek is bitter hartseer oor hoe hierdie saak uitgedraai het. Ek doen ŉ beroep op al die sektore van die samelewing om die stryd vir die beskerming van kinderregte te versterk.” ŉ Geregtelike doodsondersoek word tans gedoen.